

**Қазақстан халқы Ассамблеясының 20 жылдығы құрметіне арналған мерекелік медаль туралы**

Қазақстан Республикасы Президентінің 2015 жылғы 23 қаңтардағы № 994 Жарлығы

      Елдегі қоғамдық келісімнің нығаюына, Қазақстан халқының бірлігін қамтамасыз етуге елеулі үлес қосқан Қазақстан Республикасының азаматтары мен шетел азаматтарын көтермелеу мақсатында, сондай-ақ Қазақстан халқы Ассамблеясының 20 жылдығының құрметіне қаулы етемiн:

      1. «Қазақстан халқы Ассамблеясына 20 жыл» мерекелік медалi тағайындалсын.

      2. Мыналар:

      1) «Қазақстан халқы Ассамблеясына 20 жыл» мерекелік медалiмен наградтау қағидалары;

      2) «Қазақстан халқы Ассамблеясына 20 жыл» мерекелік медалiнiң сипаттамасы бекiтiлсiн.

      3. Осы Жарлық қол қойылған күнінен бастап қолданысқа енгiзiледi.

*Қазақстан Республикасының*

*Президенті                            Н.Назарбаев*

Қазақстан Республикасы

Президентінің

2015 жылғы 23 қаңтардағы

№ 994 Жарлығымен

БЕКІТІЛГЕН

 **«Қазақстан халқы Ассамблеясына 20 жыл» мерекелік медалімен наградтау**
**ҚАҒИДАЛАРЫ**

      1. Осы Қағидалар «Қазақстан халқы Ассамблеясына 20 жыл» мерекелік медалімен (бұдан әрi – мерекелік медаль) наградтау тәртiбiн реттейді.

      2. Мерекелік медальмен елдегі қоғамдық келісімнің нығаюына, Қазақстан халқы бірлігін қамтамасыз етуге, Қазақстан халқы Ассамблеясының рөлінің артуына, Қазақстанның бейбітшілік пен келісім тәжірибесін шет елдерде таратуға және Қазақстан мен өзге мемлекеттер халықтары арасындағы достық қатынастарды дамытуға елеулі үлес қосқан Қазақстан Республикасының азаматтары және шетел азаматтары наградталады.

      3. Мерекелік медальмен наградтауға ұсынуларды Қазақстан Республикасының Президентіне Қазақстан Республикасының Парламенті, Үкiметi, министрлiктерi, өзге де орталық мемлекеттік органдары, Қазақстан халқы Ассамблеясы, Астана және Алматы қалаларының, облыстардың әкiмдерi, сондай-ақ қоғамдық ұйымдар енгiзедi.

      4. Мерекелiк медальдi Қазақстан Республикасының Президентi тапсырады.

      Қазақстан Республикасы Президентiнiң атынан және оның тапсырмасы бойынша мерекелік медальді, сонымен қатар:

      1) Қазақстан Республикасының Мемлекеттік хатшысы;

      2) Астана және Алматы қалаларының, облыстардың әкiмдерi, сондай-ақ Мемлекет басшысы уәкiлеттiк берген өзге де лауазымды адамдар тапсыра алады.

      Наградталған адамға медальмен қоса белгіленген үлгiдегi куәлік табыс етiледi.

      5. Мерекелік медальді тапсыру салтанатты жағдайда жүргiзiледi және наградталушының жеке өзіне тапсырылады. Тапсыру алдында Қазақстан Республикасы Президентiнiң наградтау туралы Жарлығы жария етiледi.

      6. Мерекелiк медаль сол жақ омырауға тағылады. Қазақстан Республикасының мемлекеттiк наградалары болған жағдайда олардан кейiн орналастырылады.

      7. Мерекелiк медальдiң табыс етiлгендiгi туралы наградтауға арналған тiзiмге тиiстi жазба жазылады.

      Табыс етiлмеген медальдар мен олардың куәлiктерi, қайтарылу себептерi көрсетiле отырып, Қазақстан Республикасы Президентi Iс басқармасының Ордендер қоймасына қайтарылады, бұл туралы тiзiмдерге тиiстi белгi қойылады.

      Жүргiзiлген наградтаулардың есебiн, сондай-ақ мерекелiк медальдардың тапсырылу барысы туралы есептелiктi Қазақстан Республикасы Президентiнiң Әкiмшiлiгi жүргiзедi.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК